SL Uradni list Evropske unije C 117/8

Končno poročilo pooblaščenca za zaslišanje (1)

Polnilne baterije

(AT.39904)

(2017/C 117/09)

Evropska komisija (v nadaljnjem besedilu: Komisija) je 4. marca 2015 začela postopek v skladu s členom 11(6) Uredbe Sveta (ES) št. 1/2003 (2) in člena 2(1) Uredbe Komisije (ES) št. 773/2004 (3) v zvezi s štirimi podjetji: Samsung SDI, Sony, Panasonic in Sanyo (v nadaljnjem besedilu: zadevna podjetja).

Po pogovorih o poravnavi in vlogah za poravnavo v skladu s členom 10a(2) Uredbe (ES) št. 773/2004 je Komisija 28. septembra 2016 poslala obvestilo o nasprotovanju naslednjim pravnim osebam (v nadaljnjem besedilu: stranke), ki so tukaj razvrščene po zadevnem podjetju:

— Samsung SDI Co., Ltd,

— Sony Corporation, Sony Energy Devices Corporation, Sony Electronics Inc. in Sony Taiwan Limited,

— Panasonic Corporation in Panasonic Automotive & Industrial Systems Europe GmbH ter

— Sanyo Electric Co., Ltd, Panasonic Industrial Devices Sales Taiwan Co., Ltd in Panasonic Automotive & Industrial Systems Europe GmbH.

Glede na to obvestilo o nasprotovanju so bila zadevna podjetja od leta 2004 do leta 2007 udeležena v enotni in trajajoči kršitvi člena 101 PDEU in člena 53 Sporazuma EGP v zvezi s polnilnimi litij-ionskimi baterijami v Evropskem gospodarskem prostoru (EGP).

V osnutku sklepa Komisije je ugotovljeno, da so zadevna podjetja kršila člen 101 PDEU in člen 53 Sporazuma EGP z udeležbo v enotni in trajajoči kršitvi, ki je zajemala celoten EGP ter je vključevala usklajevanje cen in/ali izmenjavo poslovno občutljivih informacij o trgu s polnilnimi litij-ionskimi baterijami.

Stranke so v skladu s členom 10a(3) Uredbe (ES) št. 773/2004 potrdile, da je obvestilo o nasprotovanju odražalo vsebino njihovih vlog za poravnavo.

V skladu s členom 16 Sklepa 2011/695/EU sem proučil, ali se osnutek sklepa nanaša samo na nasprotovanja, v zvezi s katerimi so imele stranke priložnost izraziti svoja stališča. Ugotavljam, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (4), menim, da je bilo učinkovito uveljavljanje procesnih pravic vseh strank v postopku v tej zadevi spoštovano.

Bruselj, 5. december 2016 Wouter WILS

(1) V skladu s členoma 16 in 17 Sklepa predsednika Evropske komisije 2011/695/EU z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18), kakor je bila spremenjena zlasti z Uredbo Komisije (ES) št. 622/2008 z dne 30. junija 2008 (UL L 171, 1.7.2008, str. 3).

(4) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).